b'\n_START_ARTICLE_\nAlyvpalmi\xc5\xb3 aliejus\n_START_PARAGRAPH_\nAlyvpalmi\xc5\xb3 aliejus (populiariai vadinamas palmi\xc5\xb3 aliejumi)\xc2\xa0\xe2\x80\x93 maistinis augalinis aliejus, gaunamas i\xc5\xa1 alyvpalmi\xc5\xb3 vaisi\xc5\xb3 mink\xc5\xa1timo. Nat\xc5\xabraliai jis yra rausvos spalvos d\xc4\x97l karotin\xc5\xb3 gausos, kambario temperat\xc5\xabroje b\xc5\xabna pusiau kietos strukt\xc5\xabros._NEWLINE_Alyvpalmi\xc5\xb3 aliejus tradici\xc5\xa1kai naudojamas Vakar\xc5\xb3 Afrikos virtuv\xc4\x97se. \xc5\xa0iuo metu d\xc4\x97l konkurencingos kainos ir technini\xc5\xb3 savybi\xc5\xb3 jis tap\xc4\x99s populiariausiu augaliniu aliejumi pasaulyje, naudojamas maistui, kaip biokuras, buitin\xc4\x97s chemijos, higienos preki\xc5\xb3 (kosmetikos, \xc5\xa1amp\xc5\xabn\xc5\xb3, muilo) gamyboje ir kitur. Metin\xc4\x97 aliejaus gavyba siekia beveik 70 mln. ton\xc5\xb3 (2018 m. duomenys), pagrindin\xc4\x97s \xc5\xa1io produkto gamintojos yra Malaizija ir Indonezija._NEWLINE_D\xc4\x97l neigiamo poveikio aplinkai (plantacijoms kertam\xc5\xb3 mi\xc5\xa1k\xc5\xb3, buveini\xc5\xb3 nykimo), alyvpalmi\xc5\xb3 aliejus sulaukia nema\xc5\xbeai kritikos i\xc5\xa1 aplinkosaugini\xc5\xb3 organizacij\xc5\xb3.\n_START_SECTION_\nIstorija\n_START_PARAGRAPH_\nAlyvpalmi\xc5\xb3 aliejus nuo seno naudojamas Vakar\xc5\xb3 Afrikos virtuv\xc4\x97se. Manoma, kad aliejumi buvo prekiaujama jau keli t\xc5\xabkstan\xc4\x8diai met\xc5\xb3 prie\xc5\xa1 m\xc5\xabs\xc5\xb3 er\xc4\x85, jo naudojimas u\xc5\xbefiksuotas senov\xc4\x97s Egipte. Pirmieji Europos keliautoj\xc5\xb3 \xc4\xafsp\xc5\xabd\xc5\xbeiai apie alyvpalmi\xc5\xb3 aliej\xc5\xb3 siekia XV a., o po industrin\xc4\x97s revoliucijos prad\xc4\x97tas jo importas i\xc5\xa1 Vakar\xc5\xb3 Afrikos, daugiausiai \xc5\xbevaki\xc5\xb3, muilo gamybai bei ma\xc5\xa1in\xc5\xb3 sutepimui. Siekiant pl\xc4\x97sti gavyb\xc4\x85, XX a. prad\xc5\xbeioje europie\xc4\x8di\xc5\xb3 iniciatyva buvo ple\xc4\x8diamos alyvpalmi\xc5\xb3 plantacijos Pietry\xc4\x8di\xc5\xb3 Azijoje. 1930\xc2\xa0m. pasaulin\xc4\x97 metin\xc4\x97 prekyba aliejumi jau siek\xc4\x97 250 000 ton\xc5\xb3 ir vis augo, 1982\xc2\xa0m. pasiekdama 2,4 mln. ton\xc5\xb3, o 1990\xc2\xa0\xe2\x80\x93 8,5 mln. ton\xc5\xb3. Tuo pa\xc4\x8diu buvo tobulinami aliejaus rafinavimo metodai, atrandamos naujos jo pritaikymo sritys._NEWLINE_Nuo XX a. antros pus\xc4\x97s Indonezija ir Malaizija tapo did\xc5\xbeiausiomis alyvpalmi\xc5\xb3 aliejaus gamintojomis. Indonezijoje alyvpalmi\xc5\xb3 plotai i\xc5\xa1augo nuo 2000 km\xc2\xb2 1967 m. iki 30 000 km\xc2\xb2 2000 m. ir iki 62 500 km\xc2\xb2 2006 metais. Tuo tarpu Malaizijoje \xe2\x80\x93 nuo 10 500 km\xc2\xb2 1980 m. iki 36 700 km\xc2\xb2 2002 m. ir 46 900 km\xc2\xb2 2009 m. Su plantacij\xc5\xb3 plotais, spar\xc4\x8diai augo ir aliejaus gavyba \xe2\x80\x93 nuo 2,4 mln. ton\xc5\xb3 1982 m. iki 48 mln. ton\xc5\xb3 2008 m. ir beveik 70 mln. ton\xc5\xb3 2018 m.\n_START_SECTION_\nGavyba\n_START_PARAGRAPH_\n2011\xc2\xa0m. bendra pasaulin\xc4\x97 augalinio aliejaus produkcija siek\xc4\x97 179,4 mln. ton\xc5\xb3, i\xc5\xa1 kuri\xc5\xb3 alyvpalmi\xc5\xb3 aliejus sudar\xc4\x97 56,1 mln. ton\xc5\xb3 arba 31,3\xc2\xa0%. Indonezija ir Malaizija yra did\xc5\xbeiausios \xc5\xa1io aliejaus gamintojos, \xc4\xaf rink\xc4\x85 pateikdamos apie 85\xc2\xa0% viso pasaulyje suvartojamo kiekio (atitinkamai 48\xc2\xa0% ir 37\xc2\xa0% arba 27 ir 21 mln. ton\xc5\xb3 kasmet). 2018 m. alyvpalmi\xc5\xb3 aliejaus gamyba i\xc5\xa1augo iki beveik 70 mln. ton\xc5\xb3, o Indonezija ir Malaizija yra i\xc5\xa1laik\xc4\x99 t\xc4\x85 pa\xc4\x8di\xc4\x85 rinkos dal\xc4\xaf \xe2\x80\x93 85\xc2\xa0%._NEWLINE_I\xc5\xa1 viso alyvpalm\xc4\x97s auginamos 43 pasaulio valstyb\xc4\x97se. Be Indonezijos ir Malaizijos, bendras plantacij\xc5\xb3 plotas siekia daugiau nei 1000\xc2\xa0km\xc2\xb2 tokiose \xc5\xa1alyse kaip Tailandas, Demokratin\xc4\x97 Kongo Respublika, Nigerija, Togas, Gana, Dramblio Kaulo Krantas, Gvin\xc4\x97ja, Ekvadoras ir Kolumbija.\n_START_SECTION_\nSavyb\xc4\x97s ir maistin\xc4\x97 vert\xc4\x97\n_START_PARAGRAPH_\nNat\xc5\xabralaus alyvpalmi\xc5\xb3 aliejaus spalva svyruoja nuo \xc5\xa1viesiai iki tamsiai raudonos. Rafinuotas aliejus\xc2\xa0\xe2\x80\x93 \xc5\xa1viesiai geltonas. Tirpsta 25-40 laipsni\xc5\xb3 temperat\xc5\xabroje._NEWLINE_Aliejus turi apie 50\xc2\xa0% so\xc4\x8di\xc5\xb3j\xc5\xb3 (vyrauja palmitino r\xc5\xabg\xc5\xa1tis), 40\xc2\xa0% mononeso\xc4\x8di\xc5\xb3j\xc5\xb3 (oleino r\xc5\xabg\xc5\xa1tis) ir 10\xc2\xa0% polineso\xc4\x8di\xc5\xb3j\xc5\xb3 (linolo r\xc5\xabg\xc5\xa1tis) riebal\xc5\xb3 r\xc5\xabg\xc5\xa1\xc4\x8di\xc5\xb3. Nerafinuotame aliejuje taip pat gausu karotin\xc5\xb3 (40-200 mg/100 g, daugiausiai \xce\xb1 ir \xce\xb2) bei vitamino E (iki 85 mg/100 g). Rafinuotame aliejuje karotin\xc5\xb3 nelieka, o vitamino E suma\xc5\xbe\xc4\x97ja per pus\xc4\x99.\n_START_SECTION_\nNaudojimas\n_START_PARAGRAPH_\nAlyvpalmi\xc5\xb3 aliejus daugiausiai naudojamas maistui kaip sud\xc4\x97tin\xc4\x97 dalis (pavyzd\xc5\xbeiui, \xc4\xafvairiuose kepiniuose, saldumynuose), taip pat skrudinimui, kaip aliejus salotoms, margarino gaminime ir pan. Kitos aliejaus naudojimo sritys: biodegal\xc5\xb3, kosmetikos, higienos preki\xc5\xb3, buitin\xc4\x97s chemijos gamyba._NEWLINE_2011 m. FAOSTAT duomenimis daugiausiai alyvpalmi\xc5\xb3 aliejaus importuoja Kinija (5,9 mln. ton\xc5\xb3), Indija (5,9 mln.), Pakistanas (2 mln.), Nyderlandai (1,9 mln.), Vokietija (1,1 mln.), JAV (1 mln.).\n_START_SECTION_\nKritika ir atsakas\n_START_PARAGRAPH_\nAlyvpalmi\xc5\xb3 aliejaus gavyba kritikuojama d\xc4\x97l neigiamo poveikio aplinkai. Did\xc4\x97janti aliejaus paklausa ir besiple\xc4\x8dian\xc4\x8dios alyvpalmi\xc5\xb3 plantacijos prisideda prie atogr\xc4\x85\xc5\xbe\xc5\xb3 mi\xc5\xa1k\xc5\xb3 kirtimo, r\xc5\xab\xc5\xa1i\xc5\xb3 buveini\xc5\xb3 ir biologin\xc4\x97s \xc4\xafvairov\xc4\x97 naikinimo. Alyvpalmi\xc5\xb3 plotai Indonezijoje ir Malaizijoje 1990\xe2\x80\x932005\xc2\xa0m. laikotarpiu padid\xc4\x97jo 30 000\xc2\xa0km\xc2\xb2, daugiau nei pus\xc4\x97 vis\xc5\xb3 nauj\xc5\xb3 plantacij\xc5\xb3 atsirado buvusi\xc5\xb3 mi\xc5\xa1k\xc5\xb3 vietoje. Greenpeace ataskaitos duomenimis, alyvplami\xc5\xb3 plantacij\xc5\xb3 pl\xc4\x97tra yra pagrindin\xc4\x97 mi\xc5\xa1k\xc5\xb3 nykimo prie\xc5\xbeastis Indonezijoje._NEWLINE_Tarptautin\xc4\x97s aplinkosaugos organizacijos (kaip kad WWF, Greenpeace) rengia prie\xc5\xa1 alyvpalmi\xc5\xb3 apliejaus naudojim\xc4\x85 nukreiptas kampanijas. \xc4\xae spaudim\xc4\x85 yra sureagav\xc4\x99 ir aliejaus naudojim\xc4\x85 per\xc5\xbei\xc5\xabr\xc4\x97ti pa\xc5\xbead\xc4\x97j\xc4\x99 keli didieji maisto ir buities preki\xc5\xb3 gamintojai (Nestle, Unilever, Procter & Gamble ir kt.)_NEWLINE_Siekiant i\xc5\xa1spr\xc4\x99sti pagrindines problemas, 2004\xc2\xa0m. buvo \xc4\xafsteigtos Apskritojo stalo diskusijos d\xc4\x97l tvaraus palmi\xc5\xb3 aliejaus (angl. Roundtable on Sustainable Palm Oil), kuriomis siekiama suvienyti alyvpalmi\xc5\xb3 augintojus, aliejaus gamintojus, eksportuotojus, naudotojus, investuotojus, nevyriausybines organizacijas. 2005\xc2\xa0m. buvo sukurti darnios aliejaus gavybos standartai ir sertifikavimo sistema. 2012\xc2\xa0m. gegu\xc5\xbe\xc4\x97s m\xc4\x97n. duomenimis, pasaulyje buvo kiek daugiau nei 13 000\xc2\xa0km\xc2\xb2 sertifikuot\xc5\xb3 alyvpalmi\xc5\xb3 plot\xc5\xb3.'